text: Minna og Oluf havde første nytår på plejehjemmet
  01 januar 2019 kl. 19.50
  Nytårsaften var noget særligt for ægteparret, som har været gift i over 70 år.
  - Når vi tænker tilbage, så forstår vi overhovedet ikke, hvor tiden er blevet af, siger Olaf Andersen.
  Men 72 år er der gået, siden han blev gift med Minna. De mødte hinanden på en gård i 1945, da Danmark blev befriet, og de har holdt sammen lige siden.
  I november flyttede Minna og Olaf ind på plejecentret Hovergården i Vejle, og de så frem til deres første nytårsaften på plejecentret.
  Minna Andersen, 94 år, om nytårsaften : "Man tænker jo fremad på, om man mon oplever det endnu engang."
  - Jeg glæder mig til at være sammen med min mand på endnu en nytårsaften. Man tænker jo fremad på, om man mon oplever det endnu en gang, siger Minna Andersen.
  
  Vennerne er væk
  Minna er blevet 94 år, mens Oluf er blevet 91. Det betyder også noget for, hvordan de kan holde nytårsaften.
  - Før holdt vi jo nytårsaften med ni hold venner, men de fleste er desværre døde nu. Der er kun én tilbage, det er lidt trist. Men heldigvis kender vi nogle af dem, som bor på plejecentret, og som vi holder nytår med denne gang, siger Minna Andersen.
  
  På hat med 2019
  Uanset, hvem de holder nytår med, så bliver én tradition holdt i hævd. Også i år.
  Olaf Andersen, 91 år og med egen nytårshat: "Vi gider ikke have nogle gamle fedtede hatte på."
  - Vi har altid haft hatte på til nytår, og det gør vi også i år. Det har jo været sjovt med mange festlige hatte, så det holder vi fast i, siger Minna Andersen.
  Plejecentret havde sørget for nytårshatte til alle beboere, men Minna og Olaf havde deres egne hatte på.
  - Det er sgu fordi, vi er for fine på den, vi gider ikke have nogle gamle fedtede hatte på, siger han med glimt i øjet.
  